'Armoede, honger nie rede vir swak prestasie' - Onderwys - Republikein
Monday, May 20th, 13:44:04
'Armoede, honger nie rede vir swak prestasie'
Graad 10-uitslae 'teleurstellend'
Henriette Lamprecht - Armoede, honger en die feit dat jou ouers werkloos is, is nie 'n verskoning vir swak prestasie nie.
Volgens die minister van onderwys, kuns en kultuur, me. Katrina Hanse-Himarwa, moet dít juis elke Namibiese kind aanspoor om sy of haar lewe te verbeter.
Hanse-Himarwa was aan die woord tydens die vrystelling van die uitslae vir die graad 10-Junior Sekondêre Sertifikaat (JSC), wat volgens haar nie aan verwagtinge voldoen het nie.
"Ek het baie beter uitslae verwag, ons sal moet uitvind wat het regtig verkeerd gegaan," het sy gesê.
Slegs 53,3% van die 44 863 voltydse kandidate wat vir vanjaar se eksamens ingeskryf het, het geslaag.
Dit is 'n afname van 2% teenoor verlede jaar se 55,3%.
Die ministerie het die slaagpunt op 23 en 'n F-simbool vir Engels as minimumtoelatingsvereiste vir graad 11 gehou.
Die prentjie vir die 11 222 deeltydse kandidate lyk nie veel beter nie. Die oorgrote meerderheid (87,6%) het E- en G-simbole behaal, terwyl 12,4% nie geslaag het nie.
Kandidate wat nie suksesvol was nie, kan volgens Hanse-Himarwa egter steeds by die Namibiese Kollege vir Afstandonderrig (Namcol) of sentrums vir beroepsgerigte onderwys gaan aanklop.
Kandidate wat 17 jaar en jonger is, wat op die skoolbanke wil bly, kan by die nuwe leerplan op graad 9-vlak inval by die skool waaraan hy of sy 'n leerling was – mits daar vir hom of haar plek is.
Wat simbole betref, is die skuif vanjaar ook eerder na die laer simbole (D tot G) as die hoër simbole.
Hanse-Himarwa se enigste lof was vir gehoor- en gesiggestremde kandidate, wat vanjaar se eksamen suksesvol afgelê het.
Die minimumpunt in dié geval is 19 punte en 'n F-simbool vir Engels.
By een van die eksamensentrums het 15 uit die 19 kandidate geslaag in wat die minister 'n "merkwaardige prestasie" beskryf het.
Die Oshikotostreek het die beste in wiskunde, fisiese wetenskap, lewenswetenskap, geografie en geskiedenis gevaar.
'n Beraamde 2 500 deeltydse kandidate kan steeds vir toelating tot graad 11 kwalifiseer.
Hanse-Himarwa het vanjaar se uitslae as "histories" beskryf, danksy die implementering van die hersiene leerplan, wat in 'n gevorderde stadium is.
Die JSC is vanjaar vir voltydse kandidate uitgefaseer en sal verder net vir deeltydse kandidate aangebied word.
Volgens die minister spreek die uitslae boekdele oor wat in klaskamers aangaan, onderwysers se voorbereiding, en hoe belangrik selfstudie werklik vir leerlinge is.